'อาซาร์ด' แนะแข้งเบลเยียม ต้องหยุด 'เมสซี' หากหวังเข้ารอบ
ไทยรัฐออนไลน์3 ก.ค. 2557 17:27 น.
"เอเดน อาซาร์ด" กองกลางทีมชาติเบลเยียม แนะนำเพื่อนร่วมทีม การหยุด "ลิโอเนล เมสซี" ยอดดาวเตะของอาร์เจนตินา ในเกมรอบ 8 ทีมสุดท้าย จะทำให้เบลเยียมผ่านเข้ารอบต่อไปของศึกฟุตบอล 2014 ที่ประเทศบราซิล...
สำนักข่าวต่างประเทศ รายงานวันที่ 3 ก.ค. ว่า "เอเดน อาซาร์ด" ปีกตัวเก่งของทีมชาติเบลเยียม ออกมาแนะนำเพื่อนร่วมทีมถึงการหยุด "ลิโอเนล เมสซี" ยอดดาวเตะของทีมอาร์เจนตินา จะทำให้เบลเยียม มีโอกาสผ่านเข้ารอบต่อไปของศึกฟุตบอล 2014 ที่ประเทศบราซิล
ทีมชาติอาร์เจนตินา ของกุนซือ อเลฮานโดร ซาเบลลาา ถูกวิจารณ์ว่า พึ่งพาเมสซี ที่คว้ารางวัล แมน ออฟ เดอะ แมตช์ มาแล้ว 4 นัด มากเกินไป ในฟุตบอลโลกครั้งนี้ ทำให้อาซาร์ด ออกมาเตือนเพื่อนร่วมทีม ให้หยุดเมสซีให้ได้ในเกมรอบ 8 ทีมเพื่อที่จะทำให้ทีมไปได้ไกลที่สุดในทัวร์นาเมนต์นี้
อาซาร์ด กล่าวว่า "เรารู้ว่ามีผู้เล่นดีที่สุดในโลกอยู่ในทีมนี้ แต่เราก็จะไม่กลัว เราสามารถเอาชนะได้ อาร์เจนตินาทำผลงานได้ดี แต่พวกเขามียอดนักเตะที่สามารถสร้างความแตกต่างได้ในทุกเกม ถ้าเราหยุดเขาได้ เราก็มีโอกาส แต่มันคงไม่ใช่เรื่องง่าย สำหรับผมแล้ว เมสซีคือนักเตะที่ดีที่สุดในโลก ผมไม่รู้ว่าเราจะหยุดเขาอย่างไร แต่เราจะศึกษาจากวิดีโอ และพยายามเอาชนะให้ได้"
สำหรับ เบลเยียม มีโปรแกรมลงสนามพบกับ อาร์เจนตินา ในศึกฟุตบอลโลก 2014 รอบ 8 ทีมสุดท้าย วันเสาร์ที่ 5 ก.ค.นี้
เอเดน อาซาร์ดทีมชาติเบลเยียมฟุตบอลโลกฟุตบอลโลก 2014